CELEX: 52018PC0365
Language: el
Date: 2018-07-27
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις ενέργειες της Ένωσης μετά την προσχώρησή της στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.7.2018
            COM(2018) 365 final
            2018/0189(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με τις ενέργειες της Ένωσης μετά την προσχώρησή της στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η παρούσα πρόταση συνδέεται με την πρόταση της Επιτροπής για απόφαση του Συμβουλίου σχετικά με την προσχώρηση της Ένωσης στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις (η «Πράξη της Γενεύης»).
            
            
               Σκοπός της παρούσας πρότασης της Επιτροπής είναι να διασφαλιστεί το νομικό πλαίσιο για την αποτελεσματική συμμετοχή της Ένωσης στην Ένωση της Λισαβόνας που δημιουργήθηκε στο πλαίσιο του Παγκόσμιου Οργανισμού Διανοητικής Ιδιοκτησίας (ΠΟΔΙ), αφού καταστεί η ΕΕ συμβαλλόμενο μέρος της Πράξης της Γενεύης. 
            
            
               Στο άρθρο 9 της Πράξης της Γενεύης προβλέπεται η δέσμευση κάθε συμβαλλόμενου μέρους να προστατεύει τις καταχωρισμένες ονομασίες προέλευσης και γεωγραφικές ενδείξεις στο έδαφός του, στο πλαίσιο της οικείας έννομης τάξης και πρακτικής αλλά σύμφωνα με τους όρους της εν λόγω Πράξης, με την επιφύλαξη οποιασδήποτε άρνησης, αποποίησης από το συμβαλλόμενο μέρος προέλευσης, ακύρωσης ή διαγραφής που ενδέχεται να τεθεί σε ισχύ όσον αφορά το έδαφός του. Το άρθρο 6 παράγραφος 5 στοιχείο α) της Πράξης της Γενεύης ορίζει ότι η καταχωρισμένη ονομασία προέλευσης ή γεωγραφική ένδειξη προστατεύεται, σε κάθε συμβαλλόμενο μέρος το οποίο δεν έχει αρνηθεί την προστασία σύμφωνα με το άρθρο 15, ή το οποίο έχει αποστείλει στο Διεθνές Γραφείο του Παγκόσμιου Οργανισμού Διανοητικής Ιδιοκτησίας κοινοποίηση χορήγησης προστασίας σύμφωνα με το άρθρο 18, από την ημερομηνία της διεθνούς καταχώρισης. Στον κανόνα 9 παράγραφος 1 στοιχείο β) του κοινού εκτελεστικού κανονισμού της Συμφωνίας της Λισαβόνας και της Πράξης της Γενεύης της Συμφωνίας της Λισαβόνας (ο «κοινός εκτελεστικός κανονισμός») προσδιορίζεται ότι η άρνηση κοινοποιείται εντός περιόδου ενός έτους από τη λήψη της κοινοποίησης διεθνούς καταχώρισης βάσει του άρθρου 6 παράγραφος 4. Στην περίπτωση του άρθρου 29 παράγραφος 4, η προθεσμία αυτή μπορεί να παραταθεί κατά ένα επιπλέον έτος.
            
            
               Δεδομένων των ανωτέρω και αφού η Ένωση καταστεί συμβαλλόμενο μέρος της Πράξης της Γενεύης, θα πρέπει να υποβάλει κατάλογο γεωγραφικών ενδείξεων της ΕΕ, ο οποίος θα καταρτιστεί με βάση τα μητρώα γεωγραφικών ενδείξεων της ΕΕ (κατόπιν συμφωνίας με τα κράτη μέλη της ΕΕ), για τη χορήγηση προστασίας στο πλαίσιο του συστήματος της Λισαβόνας. Ο κατάλογος αυτός θα πρέπει να καταρτιστεί σε στενή διαβούλευση με τα κράτη μέλη, με εφαρμογή της καθιερωμένης πρακτικής και μεθοδολογίας που χρησιμοποιείται για ορισμένες από τις διμερείς διεθνείς συμφωνίες σχετικά με γεωγραφικές ενδείξεις τις οποίες έχει συνάψει η ΕΕ (όπου λαμβάνονται υπόψη η αξία παραγωγής και η εξαγωγική αξία, η προστασία στο πλαίσιο άλλων συμφωνιών, καθώς και η  υφιστάμενη ή δυνητική κατάχρηση στις σχετικές τρίτες χώρες, και η ισορροπία μεταξύ των κρατών μελών), λαμβανομένου υπόψη του πεδίου εφαρμογής των γεωγραφικών ενδείξεων που έχουν καταχωριστεί από τρίτες χώρες οι οποίες είναι μέλη της Ένωσης της Λισαβόνας. Μετά την προσχώρηση της Ένωσης στην Ένωση της Λισαβόνας, θα είναι δυνατή η υποβολή αιτήσεων για τη διεθνή καταχώριση πρόσθετων γεωγραφικών ενδείξεων που προστατεύονται και είναι καταχωρισμένες στην Ένωση με πρωτοβουλία της Επιτροπής ή κατόπιν αιτήματος κράτους μέλους ή ενδιαφερόμενης ομάδας παραγωγών.
            
            
               Θα πρέπει να θεσπιστούν κατάλληλες διαδικασίες για την αξιολόγηση από την Επιτροπή των ονομασιών προέλευσης και των γεωγραφικών ενδείξεων που προέρχονται από τρίτα συμβαλλόμενα μέρη και είναι καταχωρισμένες στο διεθνές μητρώο, καθώς και για τη σχετική διαδικασία ένστασης, λαμβανομένων υπόψη των ιδιαιτεροτήτων της Πράξης της Γενεύης.
            
            
               Η Ένωση θα πρέπει να επιβάλλει τη νομοθεσία σχετικά με τις ονομασίες προέλευσης και τις γεωγραφικές ενδείξεις που προέρχονται από τρίτα συμβαλλόμενα μέρη και είναι καταχωρισμένες στο διεθνές μητρώο σύμφωνα με το κεφάλαιο ΙΙΙ της Πράξης της Γενεύης. Ειδικότερα, σύμφωνα με το άρθρο 14 της Πράξης της Γενεύης, κάθε συμβαλλόμενο μέρος πρέπει να διαθέτει αποτελεσματικά μέσα έννομης προστασίας για την προστασία καταχωρισμένων ονομασιών προέλευσης και γεωγραφικών ενδείξεων και να προβλέπει ότι είναι δυνατή, για τη διασφάλιση της προστασίας τους, η κίνηση νομικών διαδικασιών από δημόσια αρχή ή από οποιοδήποτε ενδιαφερόμενο μέρος, είτε πρόκειται για φυσικό ή νομικό πρόσωπο, δημοσίου ή ιδιωτικού δικαίου, αναλόγως του νομικού του συστήματος και της πρακτικής που ακολουθεί. Θα πρέπει να είναι δυνατή η συνύπαρξη προηγούμενων εμπορικών σημάτων και ονομασιών προέλευσης ή γεωγραφικών ενδείξεων που έχουν καταχωριστεί στο διεθνές μητρώο και που απολαύουν προστασίας ή χρησιμοποιούνται στην Ένωση, όταν πληρούνται, τηρουμένων των αναλογιών, οι προϋποθέσεις που προβλέπονται στο άρθρο 15 παράγραφος 2 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου της 21ης Νοεμβρίου 2012.  
            
            
               Επτά κράτη μέλη της ΕΕ είναι μέλη της Ένωσης της Λισαβόνας και, ως εκ τούτου, έχουν αποδεχθεί την προστασία ονομασιών τρίτων χωρών. Προκειμένου να τους παρασχεθούν τα μέσα για την εκπλήρωση των διεθνών υποχρεώσεων που ανέλαβαν πριν από την προσχώρηση της Ένωσης στην Ένωση της Λισαβόνας, θα πρέπει να τεθεί σε εφαρμογή μεταβατική συμφωνία η οποία θα παράγει αποτελέσματα μόνο σε εθνικό επίπεδο και δεν θα θίγει το ενδοενωσιακό ή το διεθνές εμπόριο.
            
            
               Κρίνεται δίκαιο τα τέλη που πρέπει να καταβάλλονται, σύμφωνα με την Πράξη της Γενεύης και τον κοινό εκτελεστικό κανονισμό, για την κατάθεση αίτησης στο Διεθνές Γραφείο για τη διεθνή καταχώριση ονομασίας προέλευσης ή γεωγραφικής ένδειξης, καθώς και τα τέλη που πρέπει να καταβάλλονται σχετικά με άλλες καταχωρίσεις στο διεθνές μητρώο και για την παροχή αποσπασμάτων, βεβαιώσεων ή άλλων πληροφοριών που αφορούν το περιεχόμενο της εν λόγω διεθνούς καταχώρισης, να βαρύνουν το κράτος μέλος από το οποίο προέρχεται η ονομασία προέλευσης ή η γεωγραφική ένδειξη.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Όσον αφορά τα γεωργικά προϊόντα, η ΕΕ έχει θεσπίσει ομοιόμορφα και αποκλειστικά συστήματα προστασίας γεωγραφικών ενδείξεων για τους οίνους (1970), τα αλκοολούχα ποτά (1989), τους αρωματισμένους οίνους (1991) και άλλα γεωργικά προϊόντα και τρόφιμα (1992). Μέσω των συστημάτων αυτών, οι προστατευόμενες ονομασίες των καλυπτόμενων προϊόντων απολαύουν ευρύτατης προστασίας σε ολόκληρη την ΕΕ, βάσει διαδικασίας υποβολής ενιαίας αίτησης. Οι βασικές διατάξεις προβλέπονται επί του παρόντος, για τους οίνους στον κανονισμό (ΕΕ) αριθ. 1308/2013 της 17ης Δεκεμβρίου 2013, για τους αρωματισμένους οίνους στον κανονισμό (ΕΕ) αριθ. 251/2014 της 26ης Φεβρουαρίου 2014, για τα αλκοολούχα ποτά στον κανονισμό (ΕΚ) αριθ. 110/2008 της 15ης Ιανουαρίου 2008, και για τα γεωργικά προϊόντα και τρόφιμα στον κανονισμό (ΕΕ) αριθ. 1151/2012 της 21ης Νοεμβρίου 2012.
            
            
               •Συνέπεια με άλλες πολιτικές της Ένωσης
            
            
               Η πρόταση είναι συνεπής με τη γενική πολιτική της ΕΕ για την προώθηση και την ενίσχυση της προστασίας των γεωγραφικών ενδείξεων μέσω διμερών, περιφερειακών και πολυμερών συμφωνιών. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Λαμβανομένου υπόψη του αντικειμένου της Συνθήκης, ο κανονισμός θα πρέπει να βασιστεί στο άρθρο 207 της Συνθήκης για τη λειτουργία της Ευρωπαϊκής Ένωσης.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Η Ένωση έχει αποκλειστική αρμοδιότητα για τη σύναψη της Πράξης της Γενεύης της Συμφωνίας της Λισαβόνας. Αυτό προκύπτει από την απόφαση που εξέδωσε το Δικαστήριο της Ευρωπαϊκής Ένωσης στις 25 Οκτωβρίου 2017 στην υπόθεση C-389/15, Επιτροπή κατά Συμβουλίου, όπου διευκρινίζεται, αφενός, ότι το σχέδιο αναθεωρημένης Συμφωνίας της Λισαβόνας, ήτοι η Πράξη της Γενεύης, προορίζεται κυρίως να διευκολύνει και να διέπει τις εμπορικές συναλλαγές μεταξύ της Ένωσης και τρίτων κρατών και, αφετέρου, ότι δύναται να έχει ευθείες και άμεσες συνέπειες επί των συναλλαγών αυτών, οπότε η διαπραγμάτευσή του εμπίπτει στην αποκλειστική αρμοδιότητα που το άρθρο 3 παράγραφος 1 της ΣΛΕΕ απονέμει στην Ένωση στον τομέα της κοινής εμπορικής πολιτικής κατά το άρθρο 207 παράγραφος 1 της ΣΛΕΕ. 
            
            
               Σύμφωνα με το άρθρο 5 παράγραφος 3 της Συνθήκης για την Ευρωπαϊκή Ένωση (ΣΕΕ), η αρχή της επικουρικότητας δεν εφαρμόζεται στους τομείς αποκλειστικής αρμοδιότητας της ΕΕ. 
            
            
               •Αναλογικότητα
            
            
               Τα προτεινόμενα μέτρα δεν υπερβαίνουν τα αναγκαία για την επίτευξη του στόχου ο οποίος έγκειται στο να παρασχεθεί στην Ένωση η δυνατότητα συμμετοχής της στην Ένωση της Λισαβόνας κατά τρόπο που θα διασφαλίζει την αποτελεσματική προστασία των γεωγραφικών ενδείξεων της ΕΕ.
            
            
               •Επιλογή της νομικής πράξης
            
            
               Ο κανονισμός του Ευρωπαϊκού Κοινοβουλίου και του Συμβουλίου αποτελεί την κατάλληλη νομική πράξη για την υλοποίηση της προσχώρησης της Ευρωπαϊκής Ένωσης στην Ένωση της Λισαβόνας, καθώς διασφαλίζει τις νομοθετικές εξουσίες και των δύο θεσμικών οργάνων.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Άνευ αντικειμένου
            
            
               •Διαβουλεύσεις με τα ενδιαφερόμενα μέρη
            
            
               Ο χάρτης πορείας για την προσχώρηση της ΕΕ στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις δημοσιεύτηκε στις 21 Δεκεμβρίου 2017 με προθεσμία για την υποβολή παρατηρήσεων από τα ενδιαφερόμενα μέρη την 18η Ιανουαρίου 2018. Εντός της προθεσμίας υποβλήθηκαν παρατηρήσεις από 8 ενδιαφερόμενα μέρη. Οι παρατηρήσεις όλων πλην ενός ήταν εν γένει θετικές όσον αφορά την πρωτοβουλία και τάσσονταν υπέρ της προσχώρησης της ΕΕ. Σε τρεις περιπτώσεις διατυπωνόταν η άποψη ότι η ΕΕ θα πρέπει να προωθήσει τη συζήτηση σχετικά με την αναγνώριση και την προστασία γεωγραφικών ενδείξεων για μη γεωργικά προϊόντα. Δύο ενδιαφερόμενα μέρη τάσσονταν κατά της κατάρτισης καταλόγου, διότι όλες οι γεωγραφικές ενδείξεις της Ένωσης θα πρέπει να είναι επιλέξιμες για προστασία στο πλαίσιο της Πράξης της Γενεύης. 
            
            
               •Συλλογή και χρήση εμπειρογνωσίας
            
            
               Στο πλαίσιο μελέτης που διεξήγαγε η AND International τον Οκτώβριο του 2012 με τίτλο «Value of production of agricultural products and foodstuffs, wines, aromatised wines and spirits protected by a geographical indication» (Αξία της παραγωγής γεωργικών προϊόντων και τροφίμων, οίνων, αρωματισμένων οίνων και αλκοολούχων ποτών που προστατεύονται από γεωγραφική ένδειξη) (http://ec.europa.eu/agriculture/external-studies/value-gi_en) προσδιορίστηκαν τα διάφορα οφέλη που αποφέρει η πολιτική της ΕΕ για τις γεωγραφικές ενδείξεις στους καταναλωτές (διασφάλιση ποιότητας), τους παραγωγούς (ανοικτός χαρακτήρας του συστήματος που παρέχει δυνατότητα συμμετοχής σε όλους τους παραγωγούς οι οποίοι συμμορφώνονται με τις απαιτήσεις ποιότητας· θεμιτός ανταγωνισμός· αυξημένη τιμή· αποτελεσματική προστασία), στην κοινωνία εν γένει (σύνδεση πολύτιμων προϊόντων με αγροτικές περιοχές· διατήρηση της παράδοσης· επανασύνδεση παραγωγών και καταναλωτών) και στο περιβάλλον (σύνδεση παραδοσιακών προϊόντων με τοπία και γεωργικά συστήματα). Από αξιολόγηση των οικονομικών στοιχείων σχετικά με καθεμία από τις 2 768 γεωγραφικές ενδείξεις που καταχωρίστηκαν στην ΕΕ 27 από το 2005 έως το 2010 η οποία διενεργήθηκε στο πλαίσιο της μελέτης, διαπιστώθηκε συγκεκριμένα ότι, κατά μέσο όρο, η τιμή ενός προϊόντος γεωγραφικής ένδειξης είναι κατά 2,23 φορές μεγαλύτερη από την τιμή συγκρίσιμου προϊόντος που δεν διαθέτει γεωγραφική ένδειξη. Η αξία πωλήσεων των γεωγραφικών ενδείξεων της ΕΕ (σε όλους τους τομείς) ανερχόταν σε 54,3 δισ. EUR το 2010 (5,7 % του συνόλου του τομέα τροφίμων και ποτών της ΕΕ)· η εκτιμώμενη αξία εξαγωγών των γεωγραφικών ενδείξεων της ΕΕ ανέρχεται σε 11,5 δισ. EUR (15 % των εξαγωγών του τομέα τροφίμων και ποτών της ΕΕ). 
            
            
               •Εκτίμηση επιπτώσεων
            
            
               Στις απαιτήσεις για βελτίωση της νομοθεσίας που αφορούν την πρωτοβουλία δεν περιλαμβάνονται η διενέργεια εκτίμησης επιπτώσεων, η κατάρτιση σχεδίου εφαρμογής ή η διεξαγωγή δημόσιας διαβούλευσης. 
            
            
               Στις κατευθυντήριες γραμμές για τη βελτίωση της νομοθεσίας διευκρινίζεται ότι εκτίμηση επιπτώσεων θα πρέπει να διενεργείται μόνον όταν είναι χρήσιμη, στοιχείο που θα πρέπει να αξιολογείται κατά περίπτωση. Καταρχήν, δεν απαιτείται εκτίμηση επιπτώσεων όταν η δυνατότητα επιλογής της Επιτροπής είναι περιορισμένη ή και μηδενική. Αυτό ισχύει στην προκειμένη περίπτωση, καθώς η προσχώρηση στην Πράξη της Γενεύης της Συμφωνίας της Λισαβόνας είναι επιβεβλημένη λόγω της αποκλειστικής αρμοδιότητας της Ένωσης στα θέματα που καλύπτονται από την Πράξη της Γενεύης, καθώς και διότι η ενέργεια αυτή αποτελεί τη λογική κατάληξη της διαδικασίας αναθεώρησης του συστήματος της Λισαβόνας στην οποία συμμετείχε η ΕΕ. Τα μέτρα που προτείνονται στο παρόν σχέδιο κανονισμού είναι απαραίτητα για τη διασφάλιση της δέουσας εφαρμογής της Πράξης της Γενεύης από την Ευρωπαϊκή Ένωση. 
            
            
               Η συμμετοχή της ΕΕ συνεπάγεται πληθώρα πλεονεκτημάτων. Θα διασφαλίσει ότι οι ισχύουσες και μελλοντικές γεωγραφικές ενδείξεις οι οποίες είναι καταχωρισμένες σε επίπεδο ΕΕ αλλά δεν έχουν καταχωριστεί από τα 7 κράτη μέλη της ΕΕ που ανήκουν στην Ένωση της Λισαβόνας θα μπορούν να είναι επιλέξιμες για προστασία στο πλαίσιο του συστήματος της Λισαβόνας. Θα είναι καταρχήν δυνατή η εξασφάλιση ταχείας, υψηλού επιπέδου και επ’ αόριστον προστασίας των γεωγραφικών ενδείξεων της ΕΕ σε όλα τα τρέχοντα και μελλοντικά μέρη της Πράξης της Γενεύης. Το καθιερωμένο πολυμερές μητρώο θα αυξήσει τη φήμη των ευρωπαϊκών γεωγραφικών ενδείξεων λόγω του μεγάλου γεωγραφικού εύρους της προστασίας που παρέχεται βάσει της Πράξης της Γενεύης. Η βελτιωμένη διεθνής προστασία των γεωγραφικών ενδείξεων που απορρέει από την προσχώρηση της ΕΕ αναμένεται να εδραιώσει και δυνητικά να διευρύνει τις θετικές συνέπειες της προστασίας των γεωγραφικών ενδείξεων για την χωρίς αποκλεισμούς ανάπτυξη και την απασχόληση σε παραγωγικούς τομείς υψηλής προστιθέμενης αξίας, για το εμπόριο και τις επενδυτικές ροές, για την ανταγωνιστικότητα των επιχειρήσεων και ιδιαίτερα των ΜΜΕ, καθώς και για τη λειτουργία της εσωτερικής αγοράς και του ανταγωνισμού και για την προστασία των ΔΔΙ. Η διανοητική ιδιοκτησία των γεωργών και των παραγωγών τροφίμων όσον αφορά τα προϊόντα τους που προστατεύονται με γεωγραφικές ενδείξεις είναι ευάλωτη και μπορεί να αποτελέσει αντικείμενο εκμετάλλευσης ή ακόμη και να χαθεί, ιδιαίτερα στις παγκόσμιες αγορές. Η προσχώρηση της ΕΕ στο σύστημα της Λισαβόνας θα βοηθήσει τα ενδιαφερόμενα μέρη του αγροτικού κλάδου να προστατεύσουν σε παγκόσμιο επίπεδο τα στοιχεία που είναι πολύτιμα σε τοπικό επίπεδο, αντισταθμίζοντας με τον τρόπο αυτόν τη συνήθη τάση της παγκοσμιοποίησης προς ενιαία πρότυπα βασικών αγαθών και την καθοδική πίεση στις τιμές των γεωργικών προϊόντων. Στο πλαίσιο της τρέχουσας πολιτικής και οικονομικής αβεβαιότητας που επικρατεί, το στοιχείο αυτό θα αποτελέσει ορατή απόδειξη για την αγροτική κοινότητα ότι η ΕΕ ενεργεί με γνώμονα την υπεράσπιση και την προστασία των συμφερόντων τους σε ολόκληρο τον κόσμο. Δεδομένου ότι η Πράξη της Γενεύης είναι σε μεγάλο βαθμό ισοδύναμη με τη νομοθεσία της ΕΕ που αφορά την προστασία των γεωργικών προϊόντων μέσω γεωγραφικών ενδείξεων, για την προσχώρηση της ΕΕ δεν αναμένεται να απαιτηθούν σημαντικές προσαρμογές της ουσίας της εν λόγω νομοθεσίας. 
            
            
               Από διοικητική άποψη, η Πράξη της Γενεύης προβλέπει ένα ενιαίο σύνολο κανόνων για την εξασφάλιση προστασίας σε όλα τα μέλη και, κατά συνέπεια, έναν απλούστερο και αποτελεσματικότερο μηχανισμό σε σύγκριση με την τρέχουσα πρακτική της ΕΕ, η οποία συνίσταται στη διαχείριση διαφόρων τοπικών διαδικασιών μέσω διμερών συμφωνιών. Από την άποψη της εμπορικής πολιτικής, θα καταδείξει τον υπεύθυνο ηγετικό ρόλο που έχει αναλάβει η ΕΕ για την προαγωγή της πολυμέρειας. Η προσχώρηση της ΕΕ δεν αναμένεται να δημιουργήσει πρόσθετες δαπάνες ή επιβαρύνσεις για τους οικονομικούς φορείς της ΕΕ ή για τα κράτη μέλη της ΕΕ που επιθυμούν να εξασφαλίσουν την προστασία των γεωγραφικών ενδείξεων στο σύστημα της Λισαβόνας σε σύγκριση με την ισχύουσα κατάσταση. Αντιθέτως, από την προσχώρηση αναμένεται έως και μείωση του επιπέδου των εν λόγω διοικητικών δαπανών και επιβαρύνσεων. 
            
            
               Όσον αφορά τις επιχειρήσεις, η προσχώρηση της ΕΕ δεν θα επιφέρει πρόσθετο κόστος προσαρμογής, συμμόρφωσης ή συναλλαγών ή διοικητικές επιβαρύνσεις πέραν των δυνητικών μεμονωμένων τελών εξέτασης που μπορεί να επιβάλλουν τα μέλη της Ένωσης της Λισαβόνας, τα οποία ωστόσο θα είναι μειωμένα χάρη στις οικονομίες που συνεπάγεται η διεθνής διαδικασία. 
            
            
               Η Πράξη της Γενεύης επιτρέπει την προσχώρηση της ΕΕ από κοινού με τα κράτη μέλη της. Ωστόσο, δεδομένου του ενιαίου και εξαντλητικού χαρακτήρα του συστήματος της ΕΕ για την προστασία των γεωργικών προϊόντων μέσω γεωγραφικών ενδείξεων, οποιεσδήποτε ονομασίες προέλευσης ή γεωγραφικές ενδείξεις για τις οποίες έχει υποβληθεί αίτηση προστασίας από τα επτά κράτη μέλη της ΕΕ στο σύστημα της Λισαβόνας (επί του παρόντος περίπου 800) και οι οποίες είναι επιλέξιμες για προστασία βάσει της νομοθεσίας της ΕΕ δεν θα πρέπει να προστατεύονται πλέον βάσει της εθνικής νομοθεσίας, αλλά αποκλειστικά μέσω της νομοθεσίας της ΕΕ. Το ίδιο θα ισχύει και όσον αφορά την προστασία γεωγραφικών ενδείξεων που προέρχονται από τρίτες χώρες οι οποίες είναι μέλη της ένωσης της Λισαβόνας και για τις οποίες έχει υποβληθεί αίτηση προστασίας. Κατά συνέπεια, η προσχώρηση της ΕΕ θα αποφέρει μείωση της διοικητικής επιβάρυνσης που συνεπάγεται η συμμετοχή στο σύστημα της Λισαβόνας για τα κράτη μέλη της ΕΕ. 
            
         
         
            
               Ειδικότερα, μετά την προσχώρηση της ΕΕ, θα υπάρχει η δυνατότητα παραπομπής στο μητρώο του συστήματος της Λισαβόνας αντί της διεξαγωγής διεξοδικών διαπραγματεύσεων σχετικά με τη διμερή προστασία των γεωγραφικών ενδείξεων. Αυτό συνάδει με την πρακτική που εφαρμόζεται σε άλλους τομείς δικαιωμάτων διανοητικής ιδιοκτησίας (ΔΔΙ), στους οποίους η ΕΕ απαιτεί από τους εταίρους της τη συμμετοχή και τη συμμόρφωσή τους με διεθνείς συμφωνίες για τα ΔΔΙ, όπως η σύμβαση της Βέρνης για τα δικαιώματα δημιουργού και το πρωτόκολλο της Μαδρίτης για τα εμπορικά σήματα, αντί να δημιουργεί δίκτυο αποκλινουσών πρωτοβουλιών  που μπορεί να προκαλέσει σύγχυση στα ενδιαφερόμενα μέρη. 
            
            
               Η προσχώρηση της ΕΕ θα αποτελέσει πιθανότατα κίνητρο για τη συμμετοχή περισσότερων τρίτων χωρών στο σύστημα της Λισαβόνας, δεδομένου ότι με τον τρόπο αυτό θα αποκτήσουν πρόσβαση σε προστασία σε ολόκληρη την Ένωση της Λισαβόνας και θα μπορούν να επωφελούνται από αποτελεσματική διαδικασία εξέτασης μεμονωμένων γεωγραφικών ενδείξεων σε περίπτωση ισοδυναμίας του συστήματός τους με το σύστημα της ΕΕ. 
            
            
               Η προσχώρηση της ΕΕ μπορεί να έχει ιδιαίτερα θετικές επιπτώσεις για τις αναπτυσσόμενες χώρες οι οποίες εξετάζουν το ενδεχόμενο προσχώρησης στην Πράξη της Γενεύης, λόγω του ότι οι χώρες αυτές θα μπορέσουν να εξασφαλίσουν την προστασία των οικείων γεωγραφικών ενδείξεων στην ΕΕ μέσω του συστήματος της Λισαβόνας. Το ενδιαφέρον που έχει εκφράσει ο Αφρικανικός Οργανισμός Προστασίας της Διανοητικής Ιδιοκτησίας (OAPI), ο οποίος αριθμεί 17 μέλη, για την προσχώρησή του στην Ένωση της Λισαβόνας συνιστά ευνοϊκή ένδειξη και στοιχείο που αποδεικνύει την ελκυστικότητα του μέσου των γεωγραφικών ενδείξεων για την προστασία των δικαιωμάτων των γεωργών και της παραδοσιακής αξίας των αναπτυσσόμενων χωρών. 
            
            
               Όσον αφορά τα ενδεχόμενα μειονεκτήματα, αυτά αφορούν την έως τώρα περιορισμένη συμμετοχή στο σύστημα της Λισαβόνας, την ανησυχία ότι η πρόοδος σχετικά με τις γεωγραφικές ενδείξεις στον ΠΟΕ ενδέχεται να απομακρυνθεί ακόμη περισσότερο, καθώς και τον σκεπτικισμό ορισμένων κρατών μελών της ΕΕ όσον αφορά την προσχώρηση της ΕΕ και την αβεβαιότητα σχετικά με τις χρηματοοικονομικές επιπτώσεις. Ωστόσο, το εκσυγχρονισμένο σύστημα βάσει της Πράξης της Γενεύης αναμένεται να είναι πιο ελκυστικό για δυνητικά νέα μέλη· η πρόοδος που σημειώνεται στο πλαίσιο του ΠΟΔΙ ενδέχεται να έχει θετικές επιπτώσεις στις συζητήσεις που διεξάγονται στον ΠΟΕ σχετικά με τις γεωγραφικές ενδείξεις μέσω της δημιουργίας κατάλληλων συνεργειών και της εξασφάλισης της προσέγγισης της αναθεωρημένης Συμφωνίας της Λισαβόνας με τη διαδικασία του ΠΟΕ· τα κράτη μέλη της ΕΕ που διατηρούν επιφυλάξεις σχετικά με το σύστημα της Λισαβόνας δεν υποχρεούνται να συμμετάσχουν· και τα μέλη της Ένωσης της Λισαβόνας έχουν σημειώσει πρόοδο στις προσπάθειές τους για τη διασφάλιση της οικονομικής βιωσιμότητας του συστήματος της Λισαβόνας. 
            
            
               Συνολικά, τα πλεονεκτήματα της προσχώρησης της ΕΕ στην Πράξη της Γενεύης της Συμφωνίας της Λισαβόνας υπερτερούν των μειονεκτημάτων. Για να επιτευχθεί η προσχώρηση της ΕΕ στο σύστημα της Λισαβόνας, η Επιτροπή θα πρέπει να εκπονήσει πρόταση για τις νομικές πράξεις που απαιτούνται για την προσχώρηση της ΕΕ στην Πράξη της Γενεύης της Συμφωνίας της Λισαβόνας και για την εφαρμογή της. 
            
            
               •Καταλληλότητα και απλούστευση του κανονιστικού πλαισίου
            
            
               Άνευ αντικειμένου 
            
            
               •Θεμελιώδη δικαιώματα
            
            
               Η συμμετοχή της Ένωσης στην Ένωση της Λισαβόνας ως συμβαλλόμενου μέρους της Πράξης της Γενεύης συνάδει με το άρθρο 17 παράγραφος 2 του Χάρτη των Θεμελιωδών Δικαιωμάτων της Ευρωπαϊκής Ένωσης, στο οποίο προβλέπεται η προστασία της διανοητικής ιδιοκτησίας.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Βλέπε συνημμένο δημοσιονομικό δελτίο.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Άνευ αντικειμένου
            
            
               •Επεξηγηματικά έγγραφα (για οδηγίες)
            
            
               Άνευ αντικειμένου
            
            
               •Αναλυτική επεξήγηση των επιμέρους διατάξεων της πρότασης
            
            
               Άνευ αντικειμένου 
            
            
               2018/0189 (COD)
            
            
               Πρόταση
            
         
         
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               σχετικά με τις ενέργειες της Ένωσης μετά την προσχώρησή της στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  1
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Για να είναι η Ένωση σε θέση να ασκεί πλήρως την αποκλειστική της αρμοδιότητα όσον αφορά την κοινή εμπορική πολιτική, θα καταστεί συμβαλλόμενο μέρος της Πράξης της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις (η «Πράξη της Γενεύης»)
                  2
                δυνάμει της απόφασης (ΕΕ) …/… του Συμβουλίου
                  3
               . Τα συμβαλλόμενα μέρη της Πράξης της Γενεύης είναι μέλη ειδικής ένωσης η οποία δημιουργήθηκε με τη Συμφωνία της Λισαβόνας για την προστασία των ονομασιών προέλευσης και τη διεθνή καταχώρισή τους
                  4
                («ειδική ένωση»). Σύμφωνα με το άρθρο 3 της απόφασης (ΕΕ)…/…, η Ένωση εκπροσωπείται στην ειδική ένωση από την Επιτροπή.
            
            
               (2)Κρίνεται σκόπιμο να θεσπιστούν κανόνες που θα παράσχουν στην Ένωση τη δυνατότητα να ασκεί πλήρως όλα τα δικαιώματα και όλες τις υποχρεώσεις της μετά την προσχώρησή της στην Πράξη της Γενεύης.
            
            
               (3)Η Πράξη της Γενεύης προστατεύει τις ονομασίες προέλευσης, όπως ορίζονται στον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου
                  5
                και στον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  6
               , και τις γεωγραφικές ενδείξεις, οι οποίες αναφέρονται στο εξής, αμφότερες, ως «γεωγραφικές ενδείξεις». 
            
            
               (4)Μετά την προσχώρηση της Ένωσης στην Πράξη της Γενεύης, η Επιτροπή θα πρέπει, σε πρώτο στάδιο, να καταθέσει στο Διεθνές Γραφείο του Παγκόσμιου Οργανισμού Διανοητικής Ιδιοκτησίας (το «Διεθνές Γραφείο») αίτηση καταχώρισης στο μητρώο του ΠΟΔΙ («διεθνές μητρώο») καταλόγου γεωγραφικών ενδείξεων που προέρχονται από το έδαφος της Ένωσης και προστατεύονται σε αυτήν. Τα κριτήρια για την κατάρτιση του καταλόγου αυτού θα πρέπει, όπως και στην περίπτωση ορισμένων διμερών και περιφερειακών συμφωνιών της Ένωσης σχετικά με την προστασία των γεωγραφικών ενδείξεων, να λαμβάνουν υπόψη ιδίως την αξία της παραγωγής και την αξία των εξαγωγών, την προστασία βάσει άλλων συμφωνιών, καθώς και την υφιστάμενη ή δυνητική κατάχρηση στις σχετικές τρίτες χώρες. 
            
            
               (5)Για να διασφαλιστεί η καταχώριση στο διεθνές μητρώο πρόσθετων γεωγραφικών ενδείξεων που προστατεύονται και καταχωρίζονται στην Ένωση, κρίνεται σκόπιμο να εξουσιοδοτηθεί η Επιτροπή, σε μεταγενέστερο στάδιο, να υποβάλλει αιτήσεις για τη διεθνή καταχώριση των εν λόγω πρόσθετων γεωγραφικών ενδείξεων, με δική της πρωτοβουλία ή κατόπιν αιτήματος κράτους μέλους ή ενδιαφερόμενης ομάδας παραγωγών ή, σε εξαιρετικές περιπτώσεις, κατόπιν αιτήματος μεμονωμένου παραγωγού.
            
            
               (6)Θα πρέπει να θεσπιστούν κατάλληλες διαδικασίες για την αξιολόγηση από την Επιτροπή γεωγραφικών ενδείξεων που προέρχονται από τα συμβαλλόμενα μέρη της Πράξης της Γενεύης που δεν είναι κράτη μέλη («τρίτα συμβαλλόμενη μέρη») και είναι καταχωρισμένες στο διεθνές μητρώο, ώστε να προβλεφθεί διαδικασία για τη λήψη απόφασης σχετικά με την προστασία στην Ένωση και την ακύρωση της προστασίας αυτής, κατά περίπτωση. 
            
            
               (7)Η Ένωση θα πρέπει να εξασφαλίζει την επιβολή της νομοθεσίας σχετικά με τις ονομασίες προέλευσης και τις γεωγραφικές ενδείξεις που προέρχονται από τρίτα συμβαλλόμενα μέρη και είναι καταχωρισμένες στο διεθνές μητρώο, σύμφωνα με το κεφάλαιο ΙΙΙ της Πράξης της Γενεύης, και ιδίως το άρθρο 14 της Πράξης της Γενεύης, το οποίο ορίζει ότι κάθε συμβαλλόμενο μέρος πρέπει να διαθέτει αποτελεσματικά μέσα έννομης προστασίας για την προστασία των καταχωρισμένων γεωγραφικών ενδείξεων και να προβλέπει ότι είναι δυνατή για τη διασφάλιση της προστασίας τους η κίνηση νομικών διαδικασιών από δημόσια αρχή ή από οποιοδήποτε ενδιαφερόμενο μέρος, είτε πρόκειται για φυσικό ή νομικό πρόσωπο, δημοσίου ή ιδιωτικού δικαίου, αναλόγως του νομικού συστήματος και της πρακτικής του εκάστοτε κράτους. Με σκοπό τη διασφάλιση της προστασίας των εμπορικών σημάτων παράλληλα με τις γεωγραφικές ενδείξεις και λαμβανομένης υπόψη της εγγύησης που αφορά τα προηγούμενα δικαιώματα εμπορικού σήματος όπως προβλέπονται στο άρθρο 13 παράγραφος 1 της Πράξης της Γενεύης, θα πρέπει να διασφαλιστεί η συνύπαρξη προηγούμενων εμπορικών σημάτων και γεωγραφικών ενδείξεων που έχουν καταχωριστεί στο διεθνές μητρώο και που απολαύουν προστασίας ή χρησιμοποιούνται στην Ένωση.
            
            
               (8)Επτά κράτη μέλη είναι μέλη της ειδικής ένωσης και, ως εκ τούτου, έχουν αποδεχθεί την προστασία των γεωγραφικών ενδείξεων τρίτων συμβαλλόμενων μερών. Προκειμένου να τους παρασχεθούν τα μέσα για την εκπλήρωση των διεθνών υποχρεώσεων που ανέλαβαν πριν από την προσχώρηση της Ένωσης στην Πράξη της Γενεύης, θα πρέπει να τεθεί σε εφαρμογή μεταβατική συμφωνία η οποία θα παράγει αποτελέσματα μόνο σε εθνικό επίπεδο και δεν θα θίγει το ενδοενωσιακό ή το διεθνές εμπόριο.
            
            
               (9)Κρίνεται δίκαιο τα τέλη που πρέπει να καταβάλλονται, σύμφωνα με την Πράξη της Γενεύης και τον κοινό εκτελεστικό κανονισμού στο πλαίσιο της Συμφωνίας της Λισαβόνας και της Πράξης της Γενεύης, για την κατάθεση αίτησης στο Διεθνές Γραφείο για τη διεθνή καταχώριση γεωγραφικής ένδειξης, καθώς και τα τέλη που πρέπει να καταβάλλονται σχετικά με άλλες καταχωρίσεις στο διεθνές μητρώο και για την παροχή αποσπασμάτων, βεβαιώσεων ή άλλων πληροφοριών που αφορούν το περιεχόμενο της εν λόγω διεθνούς καταχώρισης, να βαρύνουν το κράτος μέλος από το οποίο προέρχεται η γεωγραφική ένδειξη. Ο κανόνας αυτός δεν θίγει οποιαδήποτε απόφαση κράτους μέλους να ζητήσει επιστροφή των εν λόγω τελών από την ομάδα παραγωγών ή τον μεμονωμένο παραγωγό που χρησιμοποιεί τη γεωγραφική ένδειξη για την οποία ζητείται διεθνής καταχώριση. 
            
            
               (10)Για την κάλυψη τυχόν ελλείψεων όσον αφορά τον προϋπολογισμό λειτουργίας της ειδικής ένωσης, η Ένωση θα πρέπει να είναι σε θέση να προβλέπει ειδική συνεισφορά, εντός των ορίων των μέσων που διατίθενται για τον σκοπό αυτόν στον ετήσιο προϋπολογισμό της Ένωσης.
            
            
               (11)Προκειμένου να εξασφαλιστούν ενιαίες προϋποθέσεις για την υλοποίηση της συμμετοχής της Ένωσης στην ειδική ένωση, θα πρέπει να ανατεθούν στην Επιτροπή εκτελεστικές αρμοδιότητες για την κατάρτιση καταλόγου γεωγραφικών ενδείξεων με σκοπό την κατάθεση αίτησης για τη διεθνή καταχώρισή τους στο Διεθνές Γραφείο μετά την προσχώρηση στην Πράξη της Γενεύης, για τη μεταγενέστερη κατάθεση αίτησης για διεθνή καταχώριση γεωγραφικής ένδειξης στο Διεθνές Γραφείο, για την απόρριψη ένστασης, για τη λήψη απόφασης σχετικά με τη χορήγηση ή μη προστασίας σε γεωγραφική ένδειξη που είναι καταχωρισμένη στο διεθνές μητρώο και για την ακύρωση της προστασίας στην Ένωση γεωγραφικής ένδειξης που είναι καταχωρισμένη στο διεθνές μητρώο. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  7
               .
            
         
         
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
                  Αντικείμενο
            
            
               Με τον παρόντα κανονισμό θεσπίζονται κανόνες σχετικά με την εφαρμογή των δικαιωμάτων και των υποχρεώσεων της Ένωσης μετά την προσχώρησή της στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωργικές ενδείξεις (η «Πράξη της Γενεύης»).
            
            
               Για τους σκοπούς του παρόντος κανονισμού, οι ονομασίες προέλευσης, όπως ορίζονται στον κανονισμό (ΕΕ) αριθ. 1151/2012 και στον κανονισμό (ΕΕ) αριθ. 1308/2013, και οι γεωγραφικές ενδείξεις αναφέρονται στο εξής ,αμφότερες, ως «γεωγραφικές ενδείξεις».
            
            
               Άρθρο 2
                  Διεθνής καταχώριση γεωγραφικών ενδείξεων μετά την προσχώρηση 
            
            
               Μετά την προσχώρηση της Ένωσης στην Πράξη της Γενεύης, η Επιτροπή καταθέτει στο Διεθνές Γραφείο του Παγκόσμιου Οργανισμού Διανοητικής ιδιοκτησίας (το «Διεθνές Γραφείο») αιτήσεις για τη διεθνή καταχώριση των γεωγραφικών ενδείξεων που προστατεύονται και έχουν καταχωριστεί βάσει της ενωσιακής νομοθεσίας και οι οποίες αφορούν προϊόντα που προέρχονται από την Ένωση, σύμφωνα με το άρθρο 5 παράγραφοι 1 και 2 της Πράξης της Γενεύης. 
            
            
               Η Επιτροπή εκδίδει εκτελεστική πράξη για την κατάρτιση του καταλόγου γεωγραφικών ενδείξεων που αναφέρονται στο πρώτο εδάφιο, σύμφωνα με τη διαδικασία εξέτασης που αναφέρεται στο άρθρο 13 παράγραφος 2.
            
            
               Για την κατάρτιση του καταλόγου που αναφέρεται στο δεύτερο εδάφιο, η Επιτροπή λαμβάνει υπόψη, ειδικότερα, τα εξής:
            
            
               α)την αξία παραγωγής της γεωγραφικής ένδειξης·
            
            
               β)την αξία εξαγωγών της γεωγραφικής ένδειξης·
            
            
               γ)την προστασία της γεωγραφικής ένδειξης βάσει άλλων διεθνών συμφωνιών·
            
            
               δ)την υφιστάμενη ή δυνητική κατάχρηση της γεωγραφικής ένδειξης σε άλλα μέλη της ειδικής ένωσης·
            
            
               ε)τον συνολικό αριθμό των γεωγραφικών ενδείξεων που προέρχονται από το έδαφος των άλλων μελών της ειδικής ένωσης και είναι καταχωρισμένες στο μητρώο του Διεθνούς Γραφείου (το «διεθνές μητρώο»). 
            
            
               Άρθρο 3
                  Μεταγενέστερη διεθνής καταχώριση γεωγραφικών ενδείξεων της Ένωσης 
            
            
               Μετά την προσχώρηση της Ένωσης στην Πράξη της Γενεύης, η Επιτροπή δύναται, με δική της πρωτοβουλία ή κατόπιν αιτήματος κράτους μέλους ή ενδιαφερόμενης ομάδας παραγωγών ή μεμονωμένου παραγωγού που χρησιμοποιεί γεωγραφική ένδειξη η οποία προστατεύεται και είναι καταχωρισμένη στην Ένωση, να εκδίδει εκτελεστικές πράξεις για την κατάθεση στο Διεθνές Γραφείο αίτησης διεθνούς καταχώρισης γεωγραφικής ένδειξης που προστατεύεται και έχει καταχωριστεί βάσει της ενωσιακής νομοθεσίας και η οποία αφορά προϊόν που προέρχεται από την Ένωση. 
            
            
               Η Επιτροπή, προκειμένου να αξιολογήσει αν είναι σκόπιμη η κατάθεση αίτησης διεθνούς καταχώρισης ή όχι, λαμβάνει υπόψη τα κριτήρια που ορίζονται στο άρθρο 2 τρίτο εδάφιο. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης του άρθρου 13 παράγραφος 2.
            
            
               Άρθρο 4
                  Εξέταση γεωγραφικών ενδείξεων τρίτων χωρών που είναι καταχωρισμένες στο διεθνές μητρώο 
            
            
               (1)Η Επιτροπή εξετάζει τη δημοσίευση που κοινοποιείται από το Διεθνές Γραφείο δυνάμει του άρθρου 6 παράγραφος 4 της Πράξης της Γενεύης σχετικά με τις γεωγραφικές ενδείξεις που είναι καταχωρισμένες στο διεθνές μητρώο και των οποίων το συμβαλλόμενο μέρος προέλευσης, όπως ορίζει το άρθρο 1 σημείο xv) της Πράξης της Γενεύης, δεν είναι κράτος μέλος, προκειμένου να αποφασίσει αν περιέχει τα υποχρεωτικά στοιχεία τα οποία προβλέπονται στον κανόνα 5 παράγραφος 2 του κοινού εκτελεστικού κανονισμού της Συμφωνίας της Λισαβόνας και της Πράξης της Γενεύης (ο «κοινός εκτελεστικός κανονισμός»)
                  8
               , και τα στοιχεία τα οποία αφορούν την ποιότητα, τη φήμη ή τα χαρακτηριστικά όπως προβλέπονται στον κανόνα 5 παράγραφος 3 του εν λόγω εκτελεστικού κανονισμού, καθώς και για να εκτιμήσει αν η δημοσίευση αφορά προϊόν σχετικά με το οποίο παρέχεται επί του παρόντος προστασία γεωγραφικών ενδείξεων εντός της Ένωσης. Η προθεσμία για την εξέταση αυτή δεν υπερβαίνει τους τέσσερις μήνες, ενώ δεν εξετάζονται στο πλαίσιο αυτό άλλες ειδικές διατάξεις της Ένωσης που αφορούν τη διάθεση προϊόντων στην αγορά και, ειδικότερα, τα υγειονομικά και φυτοϋγειονομικά πρότυπα, τα πρότυπα εμπορίας και την επισήμανση των τροφίμων. 
            
            
               (2)Στην περίπτωση που, βάσει της αξιολόγησης που διενεργείται δυνάμει της παραγράφου 1, η Επιτροπή κρίνει ότι οι προϋποθέσεις που ορίζονται στην εν λόγω παράγραφο πληρούνται εκ πρώτης όψεως, δημοσιεύει τη γεωγραφική ένδειξη για την οποία προτείνεται προστασία στην Ένωση, καθώς και το είδος του προϊόντος και τη χώρα προέλευσης, στην Επίσημη Εφημερίδα της Ευρωπαϊκής Ένωσης, σειρά C.
            
            
               (3)Στην περίπτωση που, βάσει της εξέτασης που διενεργείται δυνάμει της παραγράφου 1, η Επιτροπή κρίνει ότι οι προϋποθέσεις που ορίζονται στην εν λόγω παράγραφο δεν πληρούνται, λαμβάνει απόφαση για άρνηση της χορήγησης προστασίας της γεωγραφικής ένδειξης, μέσω εκτελεστικής πράξης που εκδίδεται σύμφωνα με τη διαδικασία εξέτασης στην οποία παραπέμπει το άρθρο 13 παράγραφος 2. Όσον αφορά τις γεωγραφικές ενδείξεις που αφορούν προϊόντα τα οποία δεν εμπίπτουν στην αρμοδιότητα των επιτροπών που προβλέπονται στο άρθρο 13 παράγραφος 1, η απόφαση εκδίδεται από την Επιτροπή χωρίς την εφαρμογή της διαδικασίας εξέτασης που αναφέρεται στο άρθρο 13 παράγραφος 2.
            
         
         
            
               Σύμφωνα με το άρθρο 15 παράγραφος 1 της Πράξης της Γενεύης, η Επιτροπή κοινοποιεί στο Διεθνές Γραφείο την άρνηση των αποτελεσμάτων της σχετικής διεθνούς καταχώρισης στο έδαφος της Ένωσης, εντός ενός έτους από τη λήψη της κοινοποίησης διεθνούς καταχώρισης σύμφωνα με το άρθρο 6 παράγραφος 4 της Πράξης της Γενεύης.
            
            
               Άρθρο 5
                  Διαδικασία ένστασης για γεωγραφικές ενδείξεις τρίτων χωρών που έχουν καταχωριστεί στο διεθνές μητρώο
            
            
               (1)Εντός δύο μηνών από την ημερομηνία δημοσίευσης της ονομασίας της γεωγραφικής ένδειξης στην Επίσημη Εφημερίδα της Ευρωπαϊκής Ένωσης σύμφωνα με το άρθρο 4 παράγραφος 2, οι αρχές κράτους μέλους ή τρίτης χώρας, άλλης από το συμβαλλόμενο μέρος προέλευσης, ή φυσικό ή νομικό πρόσωπο με έννομο συμφέρον και έδρα στην Ένωση ή σε τρίτη χώρα άλλη από το συμβαλλόμενο μέρος προέλευσης, δύνανται να καταθέσουν ένσταση στην Επιτροπή, σε μία από τις επίσημες γλώσσες της Ένωσης.
            
            
               (2)Η ένσταση κρίνεται παραδεκτή μόνον εάν κατατεθεί εντός της προθεσμίας που προβλέπεται στην παράγραφο 1 και εάν περιλαμβάνει έναν από τους ακόλουθους ισχυρισμούς: 
            
            
               α)ότι η γεωγραφική ένδειξη που έχει καταχωριστεί στο διεθνές μητρώο συγχέεται με την ονομασία φυτικής ποικιλίας ή φυλής ζώων και ενδέχεται να παραπλανήσει τον καταναλωτή ως προς την πραγματική προέλευση του προϊόντος· 
            
            
               β)ότι η γεωγραφική ένδειξη που έχει καταχωριστεί στο διεθνές μητρώο είναι πλήρως ή εν μέρει ομώνυμη με γεωγραφική ένδειξη που προστατεύεται ήδη στην Ένωση και ότι στην πράξη δεν γίνεται επαρκής διάκριση μεταξύ των όρων τοπικής και παραδοσιακής χρήσης και παρουσίασης της γεωγραφικής ένδειξης για την οποία προτείνεται η χορήγηση προστασίας και της γεωγραφικής ένδειξης που προστατεύεται ήδη στην Ένωση, λαμβανομένης υπόψη της ανάγκης να εξασφαλιστεί η ισότιμη μεταχείριση των παραγωγών και να μην παραπλανώνται οι καταναλωτές·
            
            
               γ)ότι η προστασία στην Ένωση της γεωγραφικής ένδειξης που έχει καταχωριστεί στο διεθνές μητρώο παραβιάζει προηγούμενο δικαίωμα εμπορικού σήματος·
            
            
               δ)ότι η προστασία στην Ένωση της προτεινόμενης γεωγραφικής ένδειξης θα βλάψει τη χρήση πλήρως ή μερικώς ταυτόσημης ονομασίας ή τον αποκλειστικό χαρακτήρα εμπορικού σήματος ή την οικονομική αξία προϊόντων που κυκλοφορούσαν νόμιμα στην αγορά επί πέντε τουλάχιστον έτη πριν από την ημερομηνία δημοσίευσης της ονομασίας της γεωγραφικής ένδειξης στην Επίσημη Εφημερίδα της Ευρωπαϊκής Ένωσης σύμφωνα με το άρθρο 4 παράγραφος 2· 
            
            
               ε)ότι η γεωγραφική ένδειξη που έχει καταχωριστεί στο διεθνές μητρώο αφορά προϊόν για το οποίο δεν παρέχεται επί του παρόντος εντός της ΕΕ προστασία γεωγραφικών ενδείξεων·
            
            
               στ)ότι η ονομασία για την οποία ζητείται η καταχώριση είναι γενικός όρος στο έδαφος της Ένωσης.
            
            
               (3)Οι λόγοι ένστασης, όπως παρατίθενται στην παράγραφο 2, αξιολογούνται από την Επιτροπή σε σχέση με το έδαφος της Ένωσης ή μέρος αυτού. 
            
            
               Άρθρο 6
               Απόφαση σχετικά με την προστασία στην Ένωση γεωγραφικών ενδείξεων τρίτων χωρών που έχουν καταχωριστεί στο διεθνές μητρώο
            
            
               (1)Στην περίπτωση που η Επιτροπή δεν λάβει ένσταση ή λάβει μη παραδεκτή ένσταση, απορρίπτει, κατά περίπτωση, τις μη παραδεκτές ενστάσεις και λαμβάνει απόφαση για τη χορήγηση προστασίας της γεωγραφικής ένδειξης μέσω εκτελεστικής πράξης η οποία εκδίδεται σύμφωνα με τη διαδικασία εξέτασης η οποία αναφέρεται στο άρθρο 13 παράγραφος 2.  
            
            
               (2)Στην περίπτωση που η Επιτροπή λάβει παραδεκτή ένσταση, όπως αναφέρεται στο άρθρο 5 παράγραφος 2, λαμβάνει απόφαση σχετικά με τη χορήγηση ή μη προστασίας της γεωγραφικής ένδειξης που έχει καταχωριστεί στο διεθνές μητρώο μέσω εκτελεστικής πράξης η οποία εκδίδεται σύμφωνα με τη διαδικασία εξέτασης η οποία αναφέρεται στο άρθρο 13 παράγραφος 2. Όσον αφορά τις γεωγραφικές ενδείξεις που καλύπτουν προϊόντα τα οποία δεν εμπίπτουν στην αρμοδιότητα των επιτροπών που προβλέπονται στο άρθρο 13 παράγραφος 1, η απόφαση εκδίδεται από την Επιτροπή χωρίς την εφαρμογή της διαδικασίας εξέτασης η οποία αναφέρεται στο άρθρο 13 παράγραφος 2.
            
            
               (3)Η απόφαση χορήγησης προστασίας γεωγραφικής ένδειξης σύμφωνα με τις παραγράφους 1 ή 2 καθορίζει το πεδίο εφαρμογής της χορηγούμενης προστασίας και μπορεί να περιλαμβάνει όρους που είναι συμβατοί με την Πράξη της Γενεύης και ειδικότερα χορηγούν καθορισμένη μεταβατική περίοδο, όπως αναφέρεται στο άρθρο 17 της Πράξης της Γενεύης και στον κανόνα 14 του κοινού εκτελεστικού κανονισμού. 
            
            
               (4)Σύμφωνα με το άρθρο 15 παράγραφος 1 της Πράξης της Γενεύης, η Επιτροπή κοινοποιεί στο Διεθνές Γραφείο την άρνηση των αποτελεσμάτων της σχετικής διεθνούς καταχώρισης στο έδαφος της Ένωσης, εντός ενός έτους από τη λήψη της κοινοποίησης διεθνούς καταχώρισης σύμφωνα με το άρθρο 6 παράγραφος 4 της Πράξης της Γενεύης.
            
            
               Άρθρο 7
                  Χρήση γεωγραφικών ενδείξεων
            
            
               (1)Οι εκτελεστικές πράξεις που εκδίδονται από την Επιτροπή βάσει του άρθρου 6 εφαρμόζονται με την επιφύλαξη άλλων ειδικών διατάξεων της Ένωσης οι οποίες αφορούν τη διάθεση προϊόντων στην αγορά και, ειδικότερα, την κοινή οργάνωση των γεωργικών αγορών, τα υγειονομικά ή φυτοϋγειονομικά πρότυπα και την επισήμανση των τροφίμων. Η Επιτροπή ενημερώνει το Διεθνές Γραφείο για τους εν λόγω όρους χρήσης κατά τη στιγμή της προσχώρησης. 
            
            
               (2)Με την επιφύλαξη της παραγράφου 1, οι γεωγραφικές ενδείξεις που προστατεύονται δυνάμει του παρόντος κανονισμού μπορούν να χρησιμοποιούνται από κάθε επιχείρηση που εμπορεύεται προϊόν σύμφωνα με τη διεθνή καταχώριση. 
            
            
               Άρθρο 8
               Ακύρωση γεωγραφικής ένδειξης τρίτης χώρας που είναι καταχωρισμένη στο διεθνές μητρώο
            
         
         
            
               Η Επιτροπή δύναται, με δική της πρωτοβουλία ή κατόπιν δεόντως αιτιολογημένου αιτήματος κράτους μέλους, τρίτης χώρας ή φυσικού ή νομικού προσώπου που έχει έννομο συμφέρον, να εκδίδει εκτελεστικές πράξεις οι οποίες ακυρώνουν την προστασία που παρέχει η Ένωση σε γεωγραφική ένδειξη που είναι καταχωρισμένη στο διεθνές μητρώο σε μία ή περισσότερες από τις ακόλουθες περιστάσεις:
            
            
               α)η γεωγραφική ένδειξη δεν προστατεύεται πλέον στο συμβαλλόμενο μέρος προέλευσης·
            
            
               β)η γεωγραφική ένδειξη δεν είναι πλέον καταχωρισμένη στο διεθνές μητρώο·
            
            
               γ)δεν διασφαλίζεται πλέον η συμμόρφωση με τα υποχρεωτικά στοιχεία που προβλέπονται στον κανόνα 5 παράγραφος 2 του κοινού εκτελεστικού κανονισμού ή με εκείνα που αφορούν την ποιότητα, τη φήμη ή τα χαρακτηριστικά, όπως ορίζονται στον κανόνα 5 παράγραφος 3 του εν λόγω κανονισμού. 
            
            
               Οι εκτελεστικές πράξεις που προβλέπονται στο πρώτο εδάφιο εκδίδονται σύμφωνα με τη διαδικασία εξέτασης η οποία αναφέρεται στο άρθρο 13 παράγραφος 2.
            
            
               Η Επιτροπή κοινοποιεί αμελλητί στο Διεθνές Γραφείο την ακύρωση στο έδαφος της Ένωσης των αποτελεσμάτων της διεθνούς καταχώρισης της γεωγραφικής ένδειξης η οποία ακυρώθηκε σύμφωνα με το πρώτο εδάφιο. 
            
            
               Άρθρο 9
                  Σχέση με τα εμπορικά σήματα
            
            
               (1)Η προστασία γεωγραφικής ένδειξης δεν θίγει την ισχύ προηγούμενου εμπορικού σήματος για το οποίο έχει υποβληθεί αίτηση ή το οποίο έχει καταχωριστεί καλή τη πίστει ή έχει καθιερωθεί με τη χρήση καλή τη πίστει στο έδαφος της Ένωσης. 
            
            
               (2)Γεωγραφική ένδειξη που είναι καταχωρισμένη στο διεθνές μητρώο δεν προστατεύεται στο έδαφος της Ένωσης όταν, βάσει της φήμης και της αναγνωρισιμότητας ενός εμπορικού σήματος και της διάρκειας χρήσης του, η προστασία της εν λόγω γεωγραφικής ένδειξης στο έδαφος της Ένωσης θα ήταν δυνατόν να παραπλανήσει τον καταναλωτή όσον αφορά την πραγματική ταυτότητα του προϊόντος. 
            
            
               (3)Με την επιφύλαξη της παραγράφου 2, προηγούμενο εμπορικό σήμα για το οποίο έχει υποβληθεί αίτηση ή το οποίο έχει καταχωριστεί καλή τη πίστει στο έδαφος της Ένωσης, ή έχει καθιερωθεί με τη χρήση καλή τη πίστει, η χρήση του οποίου αντιβαίνει στην προστασία γεωγραφικής ένδειξης, μπορεί να συνεχίσει να χρησιμοποιείται και να ανανεώνεται για το οικείο προϊόν ανεξάρτητα από την προστασία της γεωγραφικής ένδειξης υπό τον όρο ότι δεν υπάρχουν λόγοι ακύρωσης ή ανάκλησής του βάσει του κανονισμού (ΕΕ) 2017/1001 του Ευρωπαϊκού Κοινοβουλίου και του Συμβουλίου
                  9
               . Στις περιπτώσεις αυτές επιτρέπεται η χρήση της γεωγραφικής ένδειξης, καθώς και η χρήση των σχετικών εμπορικών σημάτων. 
            
            
               Άρθρο 10
                  Μεταβατική προστασία
            
            
               (1)Τα κράτη μέλη τα οποία ήταν μέλη της ειδικής ένωσης πριν από την προσχώρηση της Ένωσης στην Πράξη της Γενεύης δύνανται να χορηγούν προστασία σε τρίτη χώρα που είναι συμβαλλόμενο μέρος της Συμφωνίας της Λισαβόνας του 1958, ή της εν λόγω Συμφωνίας όπως αναθεωρήθηκε στη Στοκχόλμη στις 14 Ιουλίου 1967 και τροποποιήθηκε στις 28 Σεπτεμβρίου 1979, μέσω εθνικού συστήματος προστασίας, με έναρξη ισχύος της προστασίας την ημερομηνία κατά την οποία η Ένωση καθίσταται συμβαλλόμενο μέρος της Πράξης της Γενεύης, όσον αφορά τις γεωγραφικές ενδείξεις που είναι καταχωρισμένες στην ειδική ένωση κατά την εν λόγω ημερομηνία, ή με έναρξη ισχύος από την ημερομηνία κατά την οποία η διεθνής καταχώριση της γεωγραφικής ένδειξης στο διεθνές μητρώο κοινοποιείται στο κράτος μέλος από την Επιτροπή. 
            
            
               Τα εν λόγω εθνικά συστήματα προστασίας παύουν να ισχύουν είτε κατά την ημερομηνία λήψης της απόφασης προστασίας βάσει του παρόντος κανονισμού είτε κατά την ημερομηνία λήξης των αποτελεσμάτων της διεθνούς καταχώρισης. 
            
            
               (2)Στην περίπτωση που μια ονομασία τρίτης χώρας δεν έχει καταχωριστεί βάσει του παρόντος κανονισμού, υπεύθυνο για τις συνέπειες του συστήματος εθνικής προστασίας είναι αποκλειστικά το οικείο κράτος μέλος. 
            
            
               (3)Τα μέτρα που λαμβάνονται από τα κράτη μέλη σύμφωνα με την παράγραφο 1 παράγουν αποτελέσματα μόνο σε εθνικό επίπεδο και δεν θίγουν το ενδοενωσιακό ή το διεθνές εμπόριο.
            
            
               Άρθρο 11
                  Τέλη
            
            
               Τα τέλη που πρέπει να καταβάλλονται σύμφωνα με το άρθρο 7 της Πράξης της Γενεύης, όπως προσδιορίζονται στον κοινό εκτελεστικό κανονισμό, για την κατάθεση στο Διεθνές Γραφείο αίτησης για τη διεθνή καταχώριση γεωγραφικής ένδειξης στο διεθνές μητρώο, καθώς και για την παροχή αποσπασμάτων, βεβαιώσεων ή άλλων πληροφοριών που αφορούν το περιεχόμενο του μητρώου βαρύνουν το κράτος μέλος από το οποίο προέρχεται η γεωγραφική ένδειξη.
            
            
               Η διάταξη αυτή δεν θίγει οποιαδήποτε απόφαση κράτους μέλους να ζητήσει την επιστροφή των ποσών που αναφέρονται στο πρώτο εδάφιο από την ομάδα παραγωγών ή τον μεμονωμένο παραγωγό που χρησιμοποιεί τη γεωγραφική ένδειξη για την οποία ζητείται διεθνής καταχώριση. 
            
            
               Άρθρο 12
                  Ειδική χρηματοδοτική συνεισφορά
            
            
               Στην περίπτωση που τα έσοδα της ειδικής ένωσης προέρχονται από πόρους που αναφέρονται στο άρθρο 24 παράγραφος 2 σημείο v) της Πράξης της Γενεύης, η Ένωση δύναται να παράσχει ειδική συνεισφορά, εντός του πλαισίου των μέσων που διατίθενται για τον σκοπό αυτόν στον ετήσιο προϋπολογισμό της Ένωσης.
            
         
         
            
               Άρθρο 13
                  Διαδικασία επιτροπών
            
            
               (1)Η Επιτροπή επικουρείται από τις κάτωθι επιτροπές κατά την έννοια του κανονισμού (ΕΕ) αριθ. 182/2011, όσον αφορά τα ακόλουθα προϊόντα:
            
            
               α)για τα προϊόντα του αμπελοοινικού τομέα που εμπίπτουν στο πεδίο εφαρμογής του άρθρου 92 παράγραφος 1 του κανονισμού (ΕΕ) αριθ. 1308/2013, από την επιτροπή για την κοινή οργάνωση των γεωργικών αγορών η οποία συγκροτήθηκε δυνάμει του άρθρου 229 του εν λόγω κανονισμού·
            
            
               β)για τα αρωματισμένα αμπελοοινικά προϊόντα, όπως ορίζονται στο άρθρο 3 του κανονισμού (ΕΕ) αριθ. 251/2014 του Ευρωπαϊκού Κοινοβουλίου και του Συμβουλίου
                  10
               , από την επιτροπή για τα αρωματισμένα αμπελοοινικά προϊόντα η οποία συγκροτήθηκε δυνάμει του άρθρου 34 του εν λόγω κανονισμού·
            
            
               γ)για τα αλκοολούχα ποτά, όπως ορίζονται στο άρθρο 2 του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου
                  11
               , από την επιτροπή για τα αλκοολούχα ποτά, η οποία συγκροτήθηκε δυνάμει του άρθρου 25 του εν λόγω κανονισμού·
            
            
               δ)για τα προϊόντα που εμπίπτουν στο πεδίο εφαρμογής του άρθρου 2 παράγραφος 1 πρώτο εδάφιο του κανονισμού (ΕΕ) αριθ. 1151/2012, από την επιτροπή για την ποιότητα των γεωργικών προϊόντων, η οποία συγκροτήθηκε δυνάμει του άρθρου 57 του εν λόγω κανονισμού.
            
            
               (2)Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. 
            
            
               Άρθρο 14
                  Έναρξη ισχύος
            
            
               Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        [Ο Πρόεδρος][Η Πρόεδρος]
               
            
            
               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ
            
            
                     
                        ΔΗΜΟΣΙΟΝΟΜΙΚΟ ΔΕΛΤΙΟ
                     
                  
                  
                     
                        FS/18/YG/mh 
                     
                     
                        agri.ddg1.a.2(2018)1387240
                     
                  
               
                     
                  
                  
                     
                        6.221.2018.1 
                     
                  
               
                     
                  
                  
                     
                        ΗΜΕΡΟΜΗΝΙΑ: 5.3.2018
                     
                     
                  
               
                     
                        1.
                     
                  
                  
                     
                        ΓΡΑΜΜΗ ΠΡΟΫΠΟΛΟΓΙΣΜΟΥ:
                     
                     
                        05 6 01
                     
                     
                  
                  
                     
                        ΠΙΣΤΩΣΕΙΣ:
                     
                     
                        7,228 εκατ. EUR 
                     
                     
                  
               
                     
                        2.
                     
                  
                  
                     
                        ΤΙΤΛΟΣ:
                        Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις ενέργειες της Ένωσης μετά την προσχώρησή της στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις
                     
                     
                  
               
                     
                        3.
                     
                  
                  
                     
                        ΝΟΜΙΚΗ ΒΑΣΗ:
                     
                     
                        Άρθρο 207 της Συνθήκης για τη λειτουργία της Ευρωπαϊκής Ένωσης.
                     
                     
                  
               
                     
                        4.
                     
                  
                  
                     
                        ΣΤΟΧΟΙ:
                     
                     
                        Θέσπιση των κανόνων για την υλοποίηση της συμμετοχής της Ευρωπαϊκής Ένωσης στην Ένωση της Λισαβόνας ως συμβαλλόμενου μέρους της Πράξης της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις  
                     
                  
               
                     
                        5.
                     
                  
                  
                     
                        ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
                     
                  
                  
                     
                        ΠΕΡΙΟΔΟΣ 12 ΜΗΝΩΝ
                        (σε εκατ. EUR)
                     
                  
                  
                     
                        ΤΡΕΧΟΝ ΟΙΚΟΝΟΜΙΚΟ ΕΤΟΣ
                     
                     
                        2018
                     
                     
                        (σε εκατ. EUR)
                     
                  
                  
                     
                        ΕΠΟΜΕΝΟ ΟΙΚΟΝΟΜΙΚΟ ΕΤΟΣ
                     
                     
                        2019
                     
                     
                        (σε εκατ. EUR)
                     
                  
               
                     
                        5,0
                     
                  
                  
                     
                        ΔΑΠΑΝΕΣ
                     
                     
                        -
                              ΑΠΟ ΤΟΝ ΠΡΟΫΠΟΛΟΓΙΣΜΟ ΤΗΣ ΕΕ
                           (ΕΠΙΣΤΡΟΦΕΣ/ΠΑΡΕΜΒΑΣΕΙΣ)
                     
                     
                        -
                              ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ
                     
                     
                        -
                              ΑΛΛΕΣ
                     
                  
                  
                     
                        -
                     
                     
                  
                  
                     
                        1,0
                     
                     
                        1,0
                     
                     
                     
                        -
                     
                     
                        -
                     
                     
                  
                  
                     
                        1,0 (κατ’ εκτίμηση)
                     
                  
               
                     
                        5,1
                     
                  
                  
                     
                        ΕΣΟΔΑ
                     
                     
                        -
                              ΙΔΙΟΙ ΠΟΡΟΙ ΤΗΣ ΕΕ 
                        (ΕΙΣΦΟΡΕΣ/ΤΕΛΩΝΕΙΑΚΟΙ ΔΑΣΜΟΙ)
                     
                     
                        -
                              ΕΘΝΙΚΑ
                     
                  
                  
                     
                  
                  
                     
                  
                  
                     
                  
               
                     
                  
                  
                     
                  
                  
                     
                        2020
                     
                  
                  
                     
                        2021
                     
                  
                  
                     
                        2022
                     
                  
                  
                     
                        2023 
                     
                  
               
                     
                        5.0.1
                     
                  
                  
                     
                        ΠΡΟΒΛΕΨΕΙΣ ΔΑΠΑΝΩΝ
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        5.1.1
                     
                  
                  
                     
                        ΠΡΟΒΛΕΨΕΙΣ ΕΣΟΔΩΝ
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        5.2
                     
                  
                  
                     
                        ΤΡΟΠΟΣ ΥΠΟΛΟΓΙΣΜΟΥ: δεν έχει προσδιοριστεί στο παρόν στάδιο
                     
                  
               
                     
                        6.0
                     
                  
                  
                     
                        ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΑΠΟ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ;
                     
                  
                  
                     
                        ΝΑΙ ΟΧΙ
                     
                  
               
                     
                        6.1
                     
                  
                  
                     
                        ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΜΕ ΜΕΤΑΦΟΡΑ ΠΙΣΤΩΣΕΩΝ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ;
                     
                  
                  
                     
                        ΝΑΙ ΟΧΙ
                     
                  
               
                     
                        6.2
                     
                  
                  
                     
                        ΑΠΑΙΤΕΙΤΑΙ ΣΥΜΠΛΗΡΩΜΑΤΙΚΟΣ ΠΡΟΫΠΟΛΟΓΙΣΜΟΣ;
                     
                  
                  
                     
                        ΝΑΙ ΟΧΙ
                     
                  
               
                     
                        6.3
                     
                  
                  
                     
                        ΘΑ ΑΠΑΙΤΗΘΕΙ ΕΓΓΡΑΦΗ ΠΙΣΤΩΣΕΩΝ ΣΕ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ;
                     
                  
                  
                     
                        ΝΑΙ ΟΧΙ
                     
                  
               
                     
                        ΠΑΡΑΤΗΡΗΣΕΙΣ:
                     
                     
                        Τα τέλη βαρύνουν το κράτος μέλος από το οποίο προέρχεται η γεωγραφική ένδειξη. Ωστόσο, η Ένωση δύναται να προβεί σε ειδική συνεισφορά δυνάμει του άρθρου 24 παράγραφος 2 σημείο v) της Πράξης της Γενεύης, στο πλαίσιο των μέσων που διατίθενται για τον σκοπό αυτόν στον ετήσιο προϋπολογισμό της Ένωσης.  Το 2018, ποσό 1 εκατ. EUR εγγράφηκε στη γραμμή προϋπολογισμού 05 06 01 για τον σκοπό αυτόν.
                     
                     
                  
               
         
         
            
                  
                     (1)
                  
                        ΕΕ C [...], [...], σ. [...].
               
               
                  
                     (2)
                  
                        
                  http://www.wipo.int/edocs/lexdocs/treaties/en/lisbon/trt_lisbon_009en.pdf
                  .
               
               
                  
                     (3)
                  
                        EE L […] της […], σ. […].
               
               
                  
                     (4)
                  
                        
                  http://www.wipo.int/export/sites/www/lisbon/en/legal_texts/lisbon_agreement.pdf
                  .
               
               
                  
                     (5)
                  
                        Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1)
               
               
                  
                     (6)
                  
                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (7)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
               
               
                  
                     (8)
                  
                        Κοινός εκτελεστικός κανονισμός της Συμφωνίας της Λισαβόνας και της Πράξης της Γενεύης πρί της Συμφωνίας της Λισαβόνας, ο οποίος εκδόθηκε από τη Συνέλευση της Ένωσης της Λισαβόνας στις 11 Οκτωβρίου 2017,   
                  http://www.wipo.int/meetings/en/doc_details.jsp?doc_id=376416
                  , Έγγραφο του ΠΟΔΙ A/57/11 της 11ης Οκτωβρίου 2017
               
               
                  
                     (9)
                  
                        Κανονισμός (ΕΕ) 2017/1001 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, για το σήμα της Ευρωπαϊκής Ένωσης (ΕΕ L 154 της 16.7.2017, σ. 1).
               
               
                  
                     (10)
                  
                        Κανονισμός (ΕΕ) αριθ. 251/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αρωματισμένων αμπελοοινικών προϊόντων και την κατάργηση του κανονισμού (ΕΟΚ) αριθ. 1601/91 του Συμβουλίου (ΕΕ L 84 της 20.3.2014, σ. 14).
               
               
                  
                     (11)
                  
                        Κανονισμός (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (ΕΕ L 39 της 13.2.2008, σ. 16).